### NN 157/2023 (28.12.2023.), Odluka o lokalnim porezima Općine Višnjan

OPĆINA VIŠNJAN

2498

Na temelju članka 20. i članka 42. stavka 1. Zakona o lokalnim porezima (»Narodne novine«, broj 115/16., 101/17., 114/22. i 114/23.) i članka 32. Statuta Općine Višnjan (»Službeni glasnik Općine Višnjan« broj 1/21), Općinsko vijeće Općine Višnjan, na sjednici održanoj 14. prosinca 2023. godine, donosi

ODLUKU

O LOKALNIM POREZIMA OPĆINE VIŠNJAN

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Općini Višnjan, obveznici plaćanja poreza, porezna osnovica, stope i visina poreza te način obračuna i plaćanja poreza u skladu sa Zakonom o lokalnim porezima.

II. VRSTE OPĆINSKIH POREZA

Članak 2.

Općinski porezi Općine Višnjan jesu:

1. porez na potrošnju,

2. porez na kuće za odmor,

3. porez na korištenje javnih površina.

1. Porez na potrošnju

Članak 3.

Stopa poreza na potrošnju određuje se u visini od 3%.

Poslove u svezi utvrđivanja, evidentiranja, nadzora, naplate i ovrha radi naplate poreza na potrošnju obavlja Ministarstvo financija, Porezna uprava.

2. Porez na kuće za odmor

Članak 4.

Kuća za odmor smatra se svaka zgrada ili dio zgrade ili stan koji se koriste povremeno ili sezonski, odnosno koji se ne koriste za trajno stanovanje tijekom kalendarske godine i nalazi se na području Općine Višnjan.

Porez na kuće za odmor plaća se godišnje po jednom četvornom metru korisne površine te iznosi 5,00 eura po četvornom metru korisne površine kuće za odmor.

Poslove u svezi utvrđivanja, evidentiranja, nadzora, naplate i ovrha radi naplate poreza na kuće za odmor obavlja Ministarstvo financija, Porezna uprava.

Obveznik poreza na kuće za odmor dužan je nadležnoj ispostavi Porezne uprave dostaviti podatke o kući za odmor koji se odnose na mjesto gdje se objekt nalazi, korisnu površinu i podatke o poreznom obvezniku.

Podatke iz stavka 4. ovog članka obveznik je dužan dostaviti najkasnije do 31. ožujka godine za koju se utvrđuje porez na kuće za odmor.

Porez na kuće za odmor dužni su plaćati i oni vlasnici odnosno suvlasnici zgrade, dijela zgrade ili stana koji imaju prijavljeno prebivalište na području Općine Višnjan, ali nekretninu koriste na način opisan u stavku 1. ovog članka.

3. Porez na korištenje javnih površina

Članak 5.

Porez na korištenje javnih površina plaćaju pravne i fizičke osobe koje koriste javne površine na području Općine Višnjan.

Javnom površinom iz stavka 1. ovog članka smatraju se površine u vlasništvu Općine Višnjan, odnosno površine kojima upravlja Općina Višnjan i sve površine na kojima je Općina Višnjan nadležna za davanje odobrenja za obavljanje djelatnosti ili koje se koriste bez dobivenog odobrenja.

Visinu i način obračuna poreza utvrđuje se rješenjem.

Obračun i naplatu poreza na korištenje javnih površina obavlja Jedinstveni upravni odjel Općine Višnjan.

Prije izdavanja Rješenja o razrezu poreza za korištenje javne površine za ugostiteljsku djelatnost terasu, Korisnik je dužan dostaviti ovjerenu bjanko zadužnicu u visini iznosa koji pokriva ukupan godišnji iznos poreza za korištenje javne površine za ugostiteljsku djelatnost.

Članak 6.

Porez na korištenje javnih površina plaća se za postavljanje pokretne naprave na javnoj površini prema tabličnom prikazu kako slijedi:

|  |  |  |  |
| --- | --- | --- | --- |
| R.  br. | Namjena | Obračun | Iznos |
| 1. | Ljetne terase od 1. studenog do 31. ožujka | mjesečno po m² | 4,65 €/m² |
| 2. | Ljetne terase od 1. travnja do 30. listopada | mjesečno po m² | 5,97 €/m² |
| 3. | Prodajni stolovi i klupe | dnevno po m² | 2,5 €/m2 |
| 4 | Površine ispred trgovina za prodaju robe | dnevno po m² | 2,5 €/m2 |
| 5. | Zabavišta, cirkusi i dr. | dnevno po m² | 2,5 €/m2 |
| 6. | Reklamni samostojeći panoi | mjesečno po komadu | 30,00 € |
| 7. | Ostale jednokratne promocijske aktivnosti | dnevno po m² | 15,00 € |
| 8. | Veliki reklamni panoi | mjesečno po m² | 1,00 € |
| 9. | Korištenje naprave (štanda) za promidžbene aktivnosti političkih subjekata | po svakoj lokaciji | 30,00 € |
| 10. | Kiosci (maksimalno do 10 m²) | mjesečno po m² | 20,00 € |
| 11. | Najam javne površine u svrhu prodaje robe | dnevno po m² | 2,5 €/m2 |

U slučaju korištenja javnih površina u svrhu aktivnosti za humanitarnu, kulturnu, sportsku, povijesno-edukativnu djelatnost i ostale manifestacije ili obilježavanje određenih datuma koji su u interesu za Općinu Višnjan izuzimaju se od obveze plaćanja poreza na korištenje javne površine.

III. ZAJEDNIČKE ODREDBE

Članak 7.

Poslove utvrđivanja i naplate poreza na potrošnju i poreza na kuće za odmor propisanih člankom 3. i člankom 4. ove Odluke o lokalnim porezima Općina Višnjan obavljati će Ministarstvu financija, nadležna ispostava Porezne uprave.

Poslove utvrđivanja i naplate lokalnih poreza propisanih člankom 5. i 6. ove Odluke o lokalnim porezima, obavlja Jedinstveni upravni odjel Općine Višnjan.

IV. PRIJELAZNE I ZAVRŠNE ODREDBE

Članak 8.

Postupci utvrđivanja poreza započeti po odredbama Odluke o lokalnim porezima Općine Višnjan (»Službeni glasnik Općine Višnjan« broj 7/2021), koji nisu dovršeni do stupanja na snagu ove Odluke, dovršit će se prema odredbama Odluke o lokalnim porezima Općine Višnjan (»Službeni glasnik Općine Višnjan« broj 7/2021).

Članak 9.

Danom primjene ove Odluke stavlja se izvan snage Odluka o lokalnim porezima Općine Višnjan (»Službeni glasnik Općine Višnjan« broj 7/2021).

Članak 10.

Ova Odluka objavit će se u »Narodnim novinama« i »Službenom glasniku« Općine Višnjan, stupa na snagu osam dana od objave u »Službenom glasniku« Općine Višnjan, a primjenjuje se od 1. siječnja 2024. godine.

Klasa: 024-01/23-01/34

Urbroj: 2163-38-1-23-21-27

OPĆINSKO VIJEĆE OPĆINE VIŠNJAN

Predsjednik
 Općinskog vijeća
 mr. sc. Mario Peršurić, dip. ing. agr., v. r.